Document ID: 32005R0644

KOMISJONI MÄÄRUS (EÜ) nr 644/2005,
27. aprill 2005,
Euroopa Parlamendi ja nõukogu määrusega (EÜ) nr 1760/2000 sätestatud heakskiidetud loomakasvatusettevõtetes kultuuri- ja ajalooga seotud eesmärkidel peetavate veiste identifitseerimise erisüsteemi lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1760/2000 veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta, (1) eriti selle artikli 4 lõike 1 kolmandat lõiku ning artikli 10 sissejuhatavat fraasi ja punkti a,
ning arvestades järgmist:
(1)
Määrusega (EÜ) nr 1760/2000 on sätestatud, et iga liikmesriik peab kehtestama veiste identifitseerimise süsteemi, mis sisaldab mitmeid identifitseerimise ja registreerimise elemente. Eelkõige sätestatakse, et kõik majandis peetavad pärast 31. detsembrit 1997 sündinud või ühendusesiseseks kauplemiseks pärast 1. jaanuari 1998 ettenähtud loomad ning Tšehhi Vabariigis, Eestis, Küprosel, Lätis, Leedus, Ungaris, Maltal, Poolas, Sloveenias või Slovakkias ühinemise kuupäevaks sündinud ja majandis peetavad või ühendusesiseseks kauplemiseks pärast nimetatud kuupäeva ettenähtud loomad identifitseeritakse mõlemasse kõrva kinnitatava kõrvamärgiga (“heakskiidetud kõrvamärgid”). Määrusega sätestatakse ühtlasi, et mõlemal kõrvamärgil on ühesugune kordumatu identifitseerimiskood (“kordumatu identifitseerimiskood”), mis võimaldab identifitseerida iga looma ja majandi, kus loom on sündinud.
(2)
Määrusega (EÜ) nr 1760/2000 on sätestatud samuti, et kultuuri- ja spordiüritusteks (välja arvatud messideks ja näitusteks) ettenähtud veiseid võib kõrvamärgi asemel identifitseerida komisjoni poolt tunnustatud ja samaväärseid tagatisi andva identifitseerimissüsteemi kohaselt.
(3)
Komisjoni 17. detsembri 1999. aasta määrusega (EÜ) nr 2680/1999, millega kiidetakse heaks kultuuri- ja spordiüritusteks ettenähtud pullide identifitseerimise süsteem, (2) on kehtestatud sätted nimetatud pullide kohta, kes on registreeritud kindlaksmääratud organisatsioonide tõuraamatutes. Siiski kohaldatakse nimetatud määrust ainult teatavat tõugu pullide ning teatavate liikmesriikide organisatsioonide suhtes.
(4)
Seetõttu on asjakohane võtta vastu eraldi määrus identifitseerimise erisüsteemi kehtestamiseks loomade suhtes, kelle pädev asutus on tunnistatud kultuuri- ja ajalooga seotud eesmärkidel peetavateks loomadeks (“loomad”) kõnealuse asutuse poolt selleks eesmärgiks heakskiidetud loomakasvatusettevõtetes (“loomakasvatusettevõtted”).
(5)
Identifitseerimise erisüsteem peaks vastavalt määrusele (EÜ) nr 1760/2000 lubama erandeid ainult heakskiidetud kõrvamärkide kinnitamise ja eemaldamise suhtes. Käesoleva määrusega ei piirata määruse (EÜ) nr 1760/2000 teiste sätete kohaldamist.
(6)
Erandina määrusest (EÜ) nr 1760/2000 on asjakohane sätestada, et heakskiidetud kõrvamärgid võib ilma pädeva asutuse loata, kuid viimase kontrolli all eemaldada pärast loomade viimist loomakasvatusettevõtetesse, ning et nimetatud kõrvamärke ei tule kinnitada loomadele, kes on sellistes hoonetes sündinud. Mõlemal juhul peavad loomad olema identifitseerimise erivahenditega märgistatud. Heakskiidetud kõrvamärgid tuleb loomadele kinnitada, kui neid viiakse loomakasvatusettevõtetest välja, ja need peavad loomadega kaasas olema, kui loomad viiakse otse muudesse loomakasvatusettevõtetesse.
(7)
Käesolevas määruses ettenähtud meetmed on vastavuses Euroopa Põllumajanduse Arendus- ja Tagatisfondi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Objekt
Käesoleva määrusega kehtestatakse identifitseerimise erisüsteemi eeskirjad veiste suhtes, kelle pädev asutus on tunnistatud kultuuri- ja ajalooga seotud eesmärkidel peetavateks loomadeks (“loomad”) kõnealuse pädeva asutuse poolt selleks eesmärgiks heakskiidetud loomakasvatusettevõtetes (“loomakasvatusettevõtted”).
Artikkel 2
Määruse (EÜ) nr 1760/2000 artikli 4 lõike 1 esimeses lõigus sätestatud kõrvamärkide eemaldamine ja kinnitamine
1. Loomapidaja valduses on igal ajal kaks pädeva asutuse poolt vastavalt määruse (EÜ) nr 1760/2000 artikli 4 lõike 1 esimesele lõigule heakskiidetud kõrvamärki (“heakskiidetud kõrvamärgid”).
2. Erandina määruse (EÜ) nr 1760/2000 artikli 4 lõikest 5 võib juhul, kui loomad viiakse loomakasvatusettevõtetesse, eemaldada heakskiidetud kõrvamärgid loomadelt ilma pädeva asutuse loata, kuid viimase kontrolli all, tingimusel et hiljemalt kõrvamärkide eemaldamise ajal märgistatakse loomad pädeva asutuse poolt valitud identifitseerimisvahenditega, nagu on sätestatud käesoleva määruse artikli 3 lõikes 1.
3. Erandina määruse (EÜ) nr 1760/2000 artikli 4 lõike 2 esimesest lõigust, kui loomad on sündinud loomakasvatusettevõtetes, ei ole heakskiidetud kõrvamärkide kinnitamine neile kohustuslik, tingimusel et hiljemalt loomade 20 päeva vanuseks saamisel märgistatakse nad pädeva asutuse poolt valitud identifitseerimisvahenditega, nagu on sätestatud käesoleva määruse artikli 3 lõikes 1.
4. Enne loomade loomakasvatusettevõtetest väljaviimist kinnitatakse loomadele heakskiidetud kõrvamärgid.
Kui loomad viiakse otse teistesse artiklis 1 viidatud loomakasvatusettevõtetesse samas liikmesriigis, piisab, kui heakskiidetud kõrvamärgid on loomadega üleviimise ajal kaasas.
Artikkel 3
Identifitseerimisvahendid
1. Loomad identifitseeritakse määruse (EÜ) nr 1760/2000 artikli 4 lõike 1 esimese lõigus sätestatud kordumatu identifitseerimiskoodi abil. Kõnealune kood on ühel järgmistest vahenditest, mille otsustab pädev asutus:
a)
kaks plastikust või metallist kõrvamärki;
b)
üks plastikust või metallist kõrvamärk ja põletusmärk;
c)
tätoveering või
d)
makku paigutatav elektrooniline identifikaator.
2. Erandina lõikest 1 võib pädev asutus otsustada, et loomi võib identifitseerida transponderi kujul naha alla süstitava elektroonilise identifikaatori abil, tingimusel et sellisel viisil identifitseeritud loomad ei satu toiduahelasse.
Artikkel 4
Spetsiaalne registreerimiskood
Pädev asutus annab igale loomakasvatusettevõttele spetsiaalse identifitseerimiskoodi.
Nimetatud kood registreeritakse määruse (EÜ) nr 1760/2000 artiklis 5 sätestatud veiste riiklikus elektroonilises andmebaasis.
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. aprill 2005

Labels: 7
3
15
6